Pályázati felhívás

Az Integritás Hatóság igazgatósági tagjainak kiválasztásáért felelős Alkalmassági Bizottság ezúton nyílt és nyilvános pályázatot hirdet az európai uniós költségvetési források felhasználásának ellenőrzéséről szóló 2022. évi XXVII. törvény (továbbiakban: a Törvény, Eufetv.) által létrehozott Integritás Hatóság (továbbiakban: Hatóság) igazgatósági – két elnökhelyettesi – pozícióinak betöltésére.


Az Igazgatóság főbb feladatai:
· döntéshozatali feladatok ellátása a Törvény 34. §-a szerint;
· a Hatóság éves költségvetésének elfogadása;
· éves beszámolás az Országgyűlésnek és az Európai Bizottságnak;
· a Korrupcióellenes Munkacsoport nem kormányzati szereplőket képviselő tagjainak kiválasztása pályázati eljárás alapján;
· döntéshozatal a Hatóság szervezeti és működési szabályzatában meghatározott ügyekben.

Jelentkezési feltételek:
Az Igazgatóság tagjának olyan személy nevezhető ki a Törvény értelmében, aki
A) nem tölti be a következő tisztséget, megbízatást:
a) köztársasági elnök, miniszterelnök, a miniszter, a miniszterelnök politikai igazgatója, kormánybiztos, miniszterelnöki biztos, miniszterelnöki megbízott, miniszteri biztos, államtitkár, közigazgatási államtitkár, helyettes államtitkár, fővárosi és megyei kormányhivatal vezetője, főpolgármester, főpolgármester-helyettes, polgármester, alpolgármester, helyi vagy vármegyei önkormányzati képviselő, vármegyei közgyűlés elnöke és alelnöke, országgyűlési képviselő, az Európai Parlament tagja;
b) párt, pártalapítvány tagja vagy politikai párttal, pártalapítvánnyal foglalkoztatásra irányuló jogviszonyban álló személy, ideértve bármely önkéntes alapon vagy díjazás ellenében végzett tevékenységet;
c) gazdasági társaság vezető tisztségviselője, vezető testületének tagja, felügyelőbizottsági tagja, cégvezetője, tulajdonosa;
B) nem rendelkezik tulajdoni részesedéssel gazdasági társaságban.
C) a különleges jogállású szervekről és az általuk foglalkoztatottak jogállásáról szóló 2019. évi CVII. törvényben (különösen annak 24. §-ában) foglalt követelményeken túl
a) rendelkezik jogi, közgazdasági vagy pénzügyi területen szerzett egyetemi végzettséggel,
b) minden kétséget kizáróan független,
c) a közbeszerzéshez és a korrupció elleni küzdelemhez kapcsolódó jogi vagy pénzügyi területeken szerzett széles körű szakmai gyakorlattal vagy tudományos munkássággal rendelkezik, továbbá nemzetközi háttérrel és tapasztalattal bír, beleértve az európai uniós ügyeket is,
d) a jelölést megelőző 5 évben nem töltött be a fenti A) pont a) vagy b) alpontja szerinti tisztséget, megbízatást,
e) a Törvény 43. § szerinti összeférhetetlenségi nyilatkozatot tett, valamint
f) a Törvény 44. § (1) bekezdése szerinti vagyonnyilatkozatot tett.

A pályázattal benyújtandó dokumentumok:
· önéletrajz (amelyből megítélhető a feltételeknek való megfelelés);
· legmagasabb végzettséget igazoló oklevél;
· teljes körű erkölcsi bizonyítvány;
· összeférhetetlenségi és függetlenségi nyilatkozat a csatolt minta szerint (1. sz. melléklet);
· adatkezelési nyilatkozat a csatolt minta szerint (2. sz. melléklet);
· a pályázó elképzeléseinek bemutatása, amelyet a Hatóság elnökhelyetteseként megvalósítani kíván (maximum 2 oldal terjedelemben).

A pályázat benyújtásának módja:
· magyar nyelven;
· a teljes pályázati anyagot egyetlen fájlban, pdf formátumban elmentve;
· kizárólag elektronikus levélben (alkalmassagibizottsag@eutaf.gov.hu címre), aláírt pdf formátumban, vagy elektronikus aláírással ellátva.

A pályázatok beérkezésének határideje: 2026. augusztus 03. 23:59 CET 



A pályázat értékelésének folyamata

I. szakasz 
Formai és alkalmassági értékelés
Formai feltétel: a pályázó feleljen meg a Törvényben meghatározott, az elnökhelyettessel szemben támasztott valamennyi követelménynek

II. szakasz
Pályázatok pontozása, rangsorolás, interjúra meghívottak névsorának összeállítása
Pályázók értesítése, amennyiben interjú céljából meghívásra kerülnek

III. szakasz
Interjúk pontozása, rangsorolás
Az Állami Számvevőszék elnökének értesítése az Alkalmassági Bizottság javaslatáról, a pályázók értesítése

Budapest, 2026. július 4.




				Alkalmassági Bizottság


1.sz. melléklet

Összeférhetetlenségi és függetlenségi nyilatkozat

Alulírott .........................................................(név), .................................................... (lakcím) az európai uniós költségvetési források ellenőrzéséről szóló 2022. évi XXVII. törvény (Eufetv.) 36., 42. és 43. §-ában foglaltakra figyelemmel, büntetőjogi felelősségem tudatában kijelentem, hogy velem szemben az Eufetv.-ben meghatározott összeférhetetlenségi ok nem áll fenn. 
Kijelentem, hogy 
a) 	az elmúlt 5 évben nem viseltem és jelenleg sem viselem az alábbi tisztségek, megbízatások egyikét sem: köztársasági elnök, miniszterelnök, miniszter, a miniszterelnök politikai igazgatója, kormánybiztos, miniszterelnöki biztos, miniszterelnöki megbízott, miniszteri biztos, államtitkár, közigazgatási államtitkár, helyettes államtitkár, fővárosi és vármegyei kormányhivatal vezetője, főpolgármester, főpolgármester-helyettes, polgármester, alpolgármester, helyi vagy vármegyei önkormányzati képviselő, vármegyei közgyűlés elnöke és alelnöke, országgyűlési képviselő, az Európai Parlament tagja [Eufetv. 42. § (1) bekezdés a) pont];
b) 	az elmúlt 5 évben nem voltam és jelenleg sem vagyok párt, pártalapítvány tagja vagy politikai párttal, pártalapítvánnyal foglalkoztatásra irányuló jogviszonyban álló személy, ideértve bármely önkéntes alapon vagy díjazás ellenében végzett foglalkoztatási jogviszonyt is [Eufetv. 42. § (1) bekezdés b) pont];
ca) jelenleg nem vagyok gazdasági társaság vezető tisztségviselője, vezető testületének tagja, felügyelőbizottsági tagja, cégvezetője 
VAGY
cb)	 jelenleg a .............................................. cégnevű, ......................................... cégjegyzékszámú gazdasági társaság vezető tisztségviselője, vezető testületének tagja, felügyelőbizottsági tagja, cégvezetője (megfelelő pozíció aláhúzandó) vagyok, amely megbízatásomat az Integritás Hatóság elnökhelyettesévé történő kinevezésemig megszüntetem [Eufetv. 42. § (1) bekezdés c) pont];
da) 	nem rendelkezem tulajdoni részesedéssel – ideértve a nem irányító mértékű részesedést is – gazdasági társaságban 
VAGY 
db)	 jelenleg a .............................................. cégnevű, ......................................... cégjegyzékszámú gazdasági társaságban ..................................... mértékű tulajdoni részesedéssel rendelkezem, amely részesedéstől az Integritás Hatóság elnökhelyettesévé történő kinevezésemig megválok [Eufetv. 42. § (2) bekezdés];
e) 	jelenleg a következő kereső tevékenységeket végzem, illetve díjazással járó jogviszonyok alanya vagyok:……………………………………………………………………………… ............................................................................................................................................................................................................................................................................................................................................................................................................................................... (tevékenység szabatos megnevezése, valamint a munkáltató, díjazás kifizetője elnevezése), amely tevékenységet – a tudományos, egyetemi oktatói, főiskolai oktatói, művészeti, lektori, szerkesztői, a jogi oltalom alá eső szellemi tevékenység, valamint a nevelőszülői foglalkoztatási jogviszony kivételével – az Integritás Hatóság elnökhelyettesévé történő kinevezésemig megszüntetem [Eufetv. 42. § (3) bekezdés]; 
f) 	jelenleg pártpolitikai tevékenységet, párt nevében vagy érdekében nem közszereplést nem végzek [Eufetv. 36. § b) pont, 42. § (4) bekezdés];
g) 	pártpolitikai tevékenységet, párt nevében vagy érdekében közszereplést 
ga) 	utoljára ..................... évben végeztem, a tevékenység szabatos megnevezése: ................................................................. 
VAGY
gb) 	soha nem végeztem, [Eufetv. 36. § b) pont, 42. § (4) bekezdés];
h) 	az elmúlt 5 évben hazai vagy külföldi civil szervezettől, alapítványtól
ha)	 támogatást nem kaptam 
VAGY 
hb) 	..................................................... összegű támogatást kaptam, amelynek célja....................................................................................................................... [Eufetv. 36. § b) pont];
i) 	az elmúlt 5 évben hazai vagy külföldi civil szervezet, alapítvány 
ia) 	tagja, vezető testületének tagja, ellenőrző testületének tagja nem voltam 
VAGY
ib) 	tagja, vezető testületének tagja, ellenőrző testületének tagja voltam, a szervezet megnevezése: ………..............................................................................., pozíció: ...................................................................................................... [Eufetv. 36. § b) pont];
j) 	nem vagyok a Polgári Törvénykönyvről szóló 2013. évi V. törvény 8:1. § (1) bekezdés 1. pontja szerinti közeli hozzátartozója az Eufetv. 42. § (1) bekezdés a) pontjában meghatározott tisztséget jelenleg vagy az elmúlt öt évben betöltő személynek, továbbá pártelnöki és párt vezető, valamint ellenőrző testületének tagságát jelenleg vagy az elmúlt öt évben betöltő személynek [Eufetv. 36. § b) pont, 42. § (1) bekezdés a) pont, 42. § (1) bekezdés b) pont].
(A ca) vagy cb), a da) vagy db), ga) vagy gb), a ha) vagy hb), valamint az ia) vagy ib) pontok megfelelő eleme aláhúzandó, illetve értelemszerűen kitöltendő).

Kelt: 


..................................................
Aláírás






2.sz. melléklet
ADATKEZELÉSI NYILATKOZAT
 
Alulírott ……………………………………… (név), …………………………………………. (születési hely, idő) jelen nyilatkozat aláírásával kifejezetten hozzájárulok, hogy az európai uniós költségvetési források felhasználásának ellenőrzéséről szóló 2022. évi XXVII. törvény (Eufetv.) alapján működő Alkalmassági Bizottság az Integritás Hatóság elnökhelyettesi pozícióra történő pályázatomban általam megadott személyes adataimat a pályázati eljárással összefüggésben megismerje és kezelje; illetve a pályázati anyagomat az eljárás további résztvevői ideértve az Állami Számvevőszék elnökét és a köztársasági elnököt, valamint az EUTAF mint az Alkalmassági Bizottság tevékenységének titkársági és adminisztratív támogatását biztosító szervezet vezetőjét is, illetve az eljárást ellenőrző más személyek megismerhessék.
Tudomásul veszem, hogy adataim kezelésének jogalapja az általános adatvédelmi rendelet [2016/679 (EU) rendelet – GDPR] 6. cikk (1) bekezdés a) pontja.
Tudomásul veszem, hogy az Alkalmassági Bizottság részére elektronikusan beérkező pályázati anyagokat a bizottsági tagok elkülönülten, külön mappában tárolják, gondoskodva arról, hogy az adatokhoz illetéktelen személy ne férhessen hozzá.
Tudomásul veszem, hogy az adatkezelés célja az Alkalmassági Bizottság által az Eufetv. rendelkezéseinek végrehajtása érdekében az Integritás Hatóság elnökhelyettesi posztjának betöltésére kiírt pályázat értékelése.
Tudomásul veszem, hogy a személyes adataim kezelésének időtartama: 
a) az Integritás Hatóság elnökhelyettesének kinevezett pályázók esetében megbízatásuk időtartama;
b) minden más pályázó esetében a pályázati eljárás lezárultától számított 90 nap, ekkor a bizottsági tagok a külön mappában tárolt adatokat véglegesen törlik. A pályázati eljárás a sikeresen pályázó elnökhelyettes kinevezésével, vagy a pályázat sikertelenségének Alkalmassági Bizottság által történő megállapításával és közzétételével zárul le.
Kijelentem, hogy az Alkalmassági Bizottság adatkezelésről szóló tájékoztatóját megismertem.
Nyilatkozatok (a megfelelő mondat aláhúzandó):
a) 	HOZZÁJÁRULOK, hogy nevemet az Alkalmassági Bizottság, illetve az Állami Számvevőszék elnöke a pályázók sorrendjéről szóló közleményében közzé tegye.
VAGY
b) 	NEM JÁRULOK HOZZÁ, hogy nevemet az Alkalmassági Bizottság, illetve az Állami Számvevőszék elnöke a pályázók sorrendjéről szóló közleményében közzé tegye.
(E nyilatkozat a pályázat sikerességét semmilyen tekintetben nem befolyásolja).
Kelt:
 
aláírás





3. sz. melléklet

Adatkezelési tájékoztató

Az adatkezelési tájékoztató az Integritás Hatóság igazgatósági tagjainak kiválasztását célzó pályázati eljáráshoz kapcsolódó adatkezelésnek az információs önrendelkezési jogról és az információszabadságról szóló 2011. évi CXII. törvény (Info tv.), illetve a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szó 2016/679 (EU) európai parlamenti és tanácsi rendelet (általános adatvédelmi rendelet, GDPR) megfelelőségét hivatott biztosítani.

Adatkezelő
Az adatkezelő az Alkalmassági Bizottság 3 tagja.
Amennyiben úgy érzi, hogy a jelen tájékoztatóban foglaltakon túlmenően további kérdése, észrevétele van, amely tájékoztató alapján nem egyértelmű, vagy további magyarázatot igényel, úgy a fenti e-mail címre küldött elektronikus levélben jelezze, mely alapján további tájékoztatást nyújtunk az adatkezelés, a pályázati eljárás részletei tekintetében.

Az adatkezelés célja 
Személyes adat kizárólag meghatározott jogszerű célból, jog gyakorlása és kötelezettség teljesítése érdekében kezelhető. Az adatkezelésnek minden szakaszában meg kell felelnie az adatkezelés céljának, az adatok gyűjtésének és kezelésének tisztességesnek és törvényesnek kell lennie. Csak olyan személyes adat kezelhető, amely az adatkezelés céljának megvalósulásához elengedhetetlen, a cél elérésére alkalmas. A személyes adat csak a cél megvalósulásához szükséges mértékben és ideig kezelhető.
Az adatkezelés célja az Alkalmassági Bizottság által az Eufetv. rendelkezéseinek végrehajtása érdekében az Integritás Hatóság elnökhelyettesi posztjának betöltésére kiírt pályázat értékelése.

Az adatkezelés jogalapja 
Az érintett pályázatában foglalt személyes adataival kapcsolatos adatkezelés jogalapját az Európai Unió általános adatvédelmi rendelete (GDPR) 6. cikk (1) bekezdés a) pont rendelkezése határozza meg (érintett kifejezett hozzájárulása személyes adatainak konkrét célból történő kezeléséhez).
A kezelt adatok köre kiterjed az érintett alábbi adataira: 
1. személyi adatok (vezetéknév/utónév, anyja neve; neme, születési hely, idő, családi állapot, állampolgárság, állandó lakcím, ideiglenes lakcím (tartózkodási hely), telefonszám(ok), email, honlap) 
2. önéletrajzban szereplő adatok, (szakmai tapasztalat; munkáltató megnevezése; betöltött feladatkör/ munkakör; időtartam; a munkaviszony megszűnésének jogcíme iskolai végzettség-képző intézmény megnevezése kar, szak megjelölésével; képzés időtartama, végzés időpontja, idegennyelv-ismeret szintje, típusa; szervezési készségek, informatikai ismeretek) egyéb, az önéletrajzban feltüntetett adatok (kivéve különleges adatok) 
3. a pályázati eljáráshoz és a kiválasztáshoz kapcsolódó egyéb adatok, motivációs levél, képzettséget, képesítést tanúsító okmányok, a pályázati eljárás során használt kiválasztási módszerek eredményei.
Pályázó tudomásul veszi, hogy az általa szolgáltatott adatok dokumentumok a GDPR, illetve az Info tv. szerinti különleges adatokat nem tartalmazhatnak (különleges adat a faji vagy etnikai származásra, politikai véleményre, vallási vagy világnézeti meggyőződésre vagy szakszervezeti tagságra utaló személyes adatok, valamint a genetikai adatok, a természetes személyek egyedi azonosítását célzó biometrikus adatok, az egészségügyi adatok és a természetes személyek szexuális életére vagy szexuális irányultságára vonatkozó személyes adatok.) Az ilyen adatokat tartalmazó pályázatokat az észrevételezést követően az Alkalmassági Bizottság, mint adatkezelő az érintett értesítésével egyidejűleg törli.

Adattovábbítás
Az adattovábbítás az adat meghatározott harmadik személy számára történő hozzáférhetővé tételét jelenti. 
Az Alkalmassági Bizottság, mint adatkezelő a pályázati lebonyolítás és a törvényi megfelelés érdekében (ideértve az Állami Számvevőszék elnökét és a köztársasági elnököt, valamint az EUTAF vezetőjét is), illetve törvényi felhatalmazás alapján az ellenőrző hatóságok számára adja át az érintett személyes adatait.
Az Alkalmassági Bizottság személyes adatot további címzettek, illetve harmadik országba vagy nemzetközi szervezet részére nem továbbítja.
Az Alkalmassági Bizottság a személyes adatok kezelése során adatfeldolgozót nem vesz igénybe, illetve az adatkezelés során automatizált döntéshozatalra, ideértve a profilalkotást is, nem kerül sor. Az EUTAF vezetője, az Alkalmassági Bizottság e-mail címére érkező, személyes adatokat is tartalmazó pályázatokat továbbítja a bizottsági tagok részére.

Az adatok megismerésére jogosultak köre 
A Pályázó által megadott személyes adatokhoz első körben kizárólag az Alkalmassági Bizottság tagjai, valamint az EUTAF vezetője férhetnek hozzá. A pályázati folyamat lezárultával az elnökhelyetttesi pozícióra alkalmas jelöltek személyes adatait a törvényi lebonyolításnak megfelelően az ÁSZ elnöke, valamint a köztársasági elnök ismerheti meg.
Panasztétel, illetve érintetti jogok gyakorlására irányuló kérelem esetén hivatalból az Alkalmassági Bizottság tagjai járnak el.

Az érintett jogainak gyakorlása 
A pályázati eljárás során fontos számunkra, hogy a pályázók tisztában legyenek a személyes adataikhoz fűződő jogaikkal. A pályázó jogosult arra, hogy személyes adatai tekintetében 
a) a személyes adatokhoz hozzáférjen; 
b) a személyes adatok helyesbítését kérje; 
c) a személyes adatok törlését kérje; 
d) a személyes adatok kezelésének korlátozását kérje; 
e) tiltakozzon a személyes adatai kezelése ellen; 
f) amennyiben a személyes adatok kezelésére hozzájárulása alapján kerül sor, úgy hozzájárulását bármikor visszavonhatja.
A pályázó kérelmére az Alkalmassági Bizottság tájékoztatást ad az általa kezelt adatairól, az adatkezelés céljáról, jogalapjáról, időtartamáról, az adatfeldolgozó nevéről, címéről (székhelyéről) és az adatkezeléssel összefüggő tevékenységéről, továbbá arról, hogy kik és milyen célból kapják vagy kapták meg az adatokat. Az érintett önrendelkezési joga alapján a pályázónak jogában áll az adatkezelésre vonatkozó hozzájárulását bármikor visszavonni, személyes adatai törlését, zárolását, kijavítását, helyesbítését, vagy korlátozását kérni. A hozzájárulás visszavonása nem érinti a hozzájáruláson alapuló, a visszavonás előtti adatkezelés jogszerűségét.

A helyesbítéshez való jog 
A pályázónak bármikor lehetősége van a megadott adatok módosítására, helyesbítésére, a alkalmassagibizottsag@eutaf.gov.hu elérhetőségen keresztül írásbeli kérelem alapján.

A törléshez való jog
A pályázó, mint érintett jogosult arra, hogy kérésére az adatkezelő indokolatlan késedelem nélkül törölje a vonatkozó személyes adatokat, az Adatkezelő pedig köteles arra, hogy az érintettre vonatkozó személyes adatokat indokolatlan késedelem nélkül törölje, abban az esetben, ha az alábbi indokok valamelyike fennáll: 
a) a személyes adatokra már nincs szükség abból a célból, amelyből azokat gyűjtötték vagy más módon kezelték, 
b) a személyes adatokat jogellenesen kezelték, 
c) a személyes adatokat az adatkezelőre alkalmazandó uniós vagy tagállami jogban előírt jogi kötelezettség teljesítéséhez törölni kell. 

Az adatkezelés korlátozásához való jog 
A pályázó írásban kérheti, hogy a személyes adatait az Alkalmasági Bizottság az adatok további kezelésének korlátozása céljából megjelölje (zárolja), amennyiben az alábbiak valamelyike teljesül: 
a) az érintett vitatja a személyes adatok pontosságát, ez esetben a korlátozás arra az időtartamra vonatkozik, amely lehetővé teszi, hogy az adatkezelő ellenőrizze a személyes adatok pontosságát; 
b) az adatkezelés jogellenes, és az érintett ellenzi az adatok törlését, és ehelyett kéri azok felhasználásának korlátozását; 
c) az adatkezelőnek már nincs szüksége a személyes adatokra adatkezelés céljából, de az érintett igényli azokat jogi igények előterjesztéséhez, érvényesítéséhez vagy védelméhez; vagy 
d) az érintett a GDPR 21. cikk (1) bekezdése szerint tiltakozott az adatkezelés ellen; ez esetben a korlátozás arra az időtartamra vonatkozik, amíg megállapításra nem kerül, hogy az adatkezelő jogos indokai elsőbbséget élveznek-e az érintett jogos indokaival szemben. Ha az adatkezelés korlátozás alá esik, az ilyen személyes adatokat a tárolás kivételével csak az érintett hozzájárulásával, vagy jogi igények előterjesztéséhez, érvényesítéséhez vagy védelméhez, vagy más természetes vagy jogi személy jogainak védelme érdekében, vagy az Unió, illetve valamely tagállam fontos közérdekéből lehet kezelni. 

A tiltakozáshoz való jog 
A pályázó írásban tiltakozhat a GDPR 6. cikk (1) bek. a) pontján alapuló adatkezelés ellen, saját helyzetével kapcsolatos okokból. Ebben az esetben az adatkezelő a személyes adatokat nem kezelheti tovább, kivéve, ha az adatkezelő bizonyítja, hogy az adatkezelést olyan kényszerítő erejű jogos okok indokolják, amelyek elsőbbséget élveznek az érintett érdekeivel, jogaival és szabadságaival szemben, vagy amelyek jogi igények előterjesztéséhez, érvényesítéséhez vagy védelméhez kapcsolódnak.

Az érintett jogorvoslati joga bíróság előtt, felügyeleti hatósághoz címzett panasz 
Jogellenes adatkezelés esetén Ön polgári pert kezdeményezhet az Adatkezelő ellen. A per elbírálása a törvényszék hatáskörébe tartozik. A per - az érintett választása szerint - a lakóhelye szerinti törvényszék előtt is megindítható. Az egyéb közigazgatási vagy bírósági jogorvoslatok sérelme nélkül, minden érintett jogosult arra, hogy panaszt tegyen a Nemzeti Adatvédelmi és Információszabadság Hatóságnál, ha az érintett megítélése szerint a rá vonatkozó személyes adatok kezelése megsérti az Info tv.-t és/vagy GDPR-t.  

Az adatkezelés időtartama 
A személyes adatok kezelésének időtartama: 
a) az Integritás Hatóság elnökhelyettesének kinevezett pályázók esetében megbízatásuk időtartama;
b) minden más pályázó esetében a pályázati eljárás lezárultától számított 90 nap, ekkor a bizottsági tagok a külön mappában tárolt adatokat véglegesen törlik. A pályázati eljárás a sikeresen pályázó elnökhelyettes kinevezésével, vagy a pályázat sikertelenségének Alkalmassági Bizottság által történő megállapításával és közzétételével zárul le.

